Őszillat
Könyvtári foglalkozás alsósoknak


1. Képeket vetítek az őszről. Kérdezzük meg a gyermekeket, szerintük melyik évszakra jellemzőek ezek a képek.

2. Először mi mutassuk be a verset, majd kérjünk meg egy tanulót, hogy olvassa föl ő is. A vers első három sora lírai én érzéseit fogalmazza meg az ősz kapcsán. Nektek mi jut eszébe az őszről? Milyen a hangulatotok ebben az évszakban?

 
3. Mondjátok el, hogyan változik a természet ősszel! 
· Milyen az időjárás? 
· A mezőgazdaságban mely munkákat végeznek ősszel? 
· Ha most kimennénk egy őszi erdőbe vagy mezőre, mit látnánk, mit hallanánk és mit gyűjthetnénk?


4. Hoztam be őszi terméseket. Beletettem őket ebbe a zsákba. Az a feladat, hogy vegyetek ki a zsákból egy termést, és becsukott szemmel próbáljátok meg kitalálni, hogy mi lehet az. 

5. Vannak olyan állatok, amelyek ősszel útra kelnek, elköltöznek. Vajon miért teszik ezt? Milyen állatokat ismertek, akik így tesznek?


6. Petőfi Sándor írt egy nagyon szép verset az őszről. Minden jelentkező kap egy versszakot, és azt olvassa el.  Az első körben vidáman lelkesedéssel olvassuk fel a versszakokat, a második körben pedig szomorkásan.

7. Ha marad idő, meghallgathatjuk majd a Kávészünet által megzenésített formáját   a versnek.



Megoldások

3.
· Ősszel a nappalok egyre rövidebbek, az éjszakák pedig hosszabbak lesznek. 
· Az időjárás fokozatosan hűvösebbre fordul. Gyakrabban esik az eső, fúj a szél, reggelente köd is lehet. 
· A fák levelei sárga, narancssárga, piros és barna színűre változnak, majd lehullanak. 
· Sok állat ősszel táplálékot gyűjt és raktároz a télre. A mókus például diót és makkot gyűjt. 
· A költöző madarak egy része melegebb vidékre vonul. 
· Az erdőkben és kertekben sokféle őszi termés érik: dió, gesztenye, makk, mogyoró, alma, körte, szőlő.  
Mi történik ősszel a mezőgazdaságban? Ősszel nagyon sok munka van a földeken és a kertekben:
· betakarítják a kukoricát, burgonyát, cukorrépát és más terményeket; 
· szüretelik a szőlőt, és leszedik az almát, körtét, diót; 
· betakarítják a tököt és a napraforgót; 
· a földeken felszántják és előkészítik a talajt; 
· ősszel vetik el például az őszi búzát; 
· a kertekben megkezdődik a fák és bokrok ültetése, valamint az őszi kerti munkák. 

5. Mely állatok költöznek el?
Legismertebb példák:
· gólya – Afrikába repül 
· fecske – Afrikában tölti a telet 
· darvak – Dél-Európa és Afrika felé vonulnak 
· vadlibák egy része – délebbi területekre vonul 
· kakukk – Afrikába költözik 
· fülemüle – Afrikában telel 
· seregélyek egy része – enyhébb vidékekre húzódik 

 Miért költöznek el?
A hideg miatt, valamint hogy télen kevesebb táplálékot találnak.
Például:
· a fecskék rovarokkal táplálkoznak, de hideg időben alig találnak repülő rovarokat; 
· a gólyák békákat, rovarokat és kisebb állatokat keresnek, amelyekből télen sokkal kevesebb van; 
· ezért olyan helyre repülnek, ahol melegebb az idő és elegendő táplálék áll rendelkezésükre. 
Tavasszal pedig visszatérnek, mert nálunk kedvezőbbek a körülmények a fiókák felneveléséhez.

7. https://www.youtube.com/results?search_query=k%C3%A1v%C3%A9sz%C3%BCnet+zenekar+itt+van+az+%C5%91sz


